Laaste parlementsitting voor korona-reses | Maroela Media
Die Suid-Afrikaanse parlement het Woensdag een van sy kortste en vreemdste sittings gehad toe die Nasionale Vergadering byeengekom het voordat daar onbepaald verdaag is weens die koronavirus.
Geen debat is gevoer nie en alles is so gou moontlik afgehandel. Baie LP's het gesigsmaskers en handskoene gedra, deels om hulself te beskerm en deels om die publiek te wys hoe om teen die virus aan te trek.
Die Nasionale Vergadering moes oor vier sake besluit. Die eerste was die Wetsontwerp op die Verdeling van Inkomste (in die wandelgange bekend as die Dora-wet). Daarsonder kan provinsiale regerings nie die geld bekom om noodsaaklike dienste te lewer nie.
Hiervoor was 'n kworum van 201 lede van die Nasionale Vergadering nodig, en met 254 lede teenwoordig was dit nie die probleem wat in sommige kringe voorsien is nie.
Die wetsontwerp is sonder teenstem aanvaar, maar met die beswaar van die DA, EFF, VF Plus, ACDP en UDM. Dit word nou na die nege provinsies gestuur om hul insette te verkry voordat dit voor die Nasionale Raad van Provinsies sal dien.
Die tweede wetsontwerp van die dag was die Wysigingswetsontwerp op Regskwessies, wat 'n sogenaamde rammelkaswet is – 'n wet van klein veranderings aan verskeie wette maak om die regsproses beter te laat vloei.
In hierdie geval handel dit oor veranderings met egskeidings en die termyn van die nasionale direkteur van openbare vervolgings.
Daarna is die nuwe vergoedingspakkette vir landdroste en regters goedgekeur en toe was dit alles verby – binne 'n halfuur.
'n Vreemde atmosfeer het geheers – 'n bietjie van 'n opgewondenheid oor die abnormale omstandighede om in die skadu van die virus te vergader, en 'n mate van vrees oor die onbekende tyd wat vir die land voorlê.